PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2007/FV/3/1/079	Bratislava, 26. septembra 2007	

Protimonopolný úrad Slovenskej republiky, odbor koncentrácií v správnom konaní 
č. 0059/OK/2007 začatom dňa 24. 07. 2007 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom Všeobecná úverová banka, a.s., Mlynské nivy 1, 829 90 Bratislava, IČO: 31 320 155, prostredníctvom splnomocneného právneho zástupcu Allen & Overy Bratislava, s.r.o., Carlton Savoy Building, Mostová 2, 811 02 Bratislava – Mgr. Martina Magála, LLM., vo veci koncentrácie podnikateľov Všeobecná úverová banka, a.s., Mlynské nivy 1, 829 90 Bratislava, IČO: 31 320 155 a  B.O.F., a.s., Miletičova 1, 821 08 Bratislava, IČO: 31 318 045
r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  s ú h l a s í  s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva v získaní priamej kontroly podnikateľa Všeobecná úverová banka, a.s., Mlynské nivy 1, 829 90 Bratislava, IČO: 31 320 155 nad podnikom podnikateľa B.O.F., a.s., Miletičova 1, 821 08 Bratislava, IČO: 31 318 045 na základe ZMLUVY O PREDAJI A KÚPE AKCIÍ SPOLOČNOSTI B.O.F., A.S. uzavretej medzi podnikateľmi Všeobecná úverová banka, a.s. a Prvá slovenská investičná skupina, a. s. dňa 20. júla 2007.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo dňa 24. 07. 2007 listom zaevidovaným pod číslom 2762/2007 podnikateľom Všeobecná úverová banka, a.s., Mlynské nivy 1, 829 90 Bratislava, IČO: 31 320 155 (ďalej len „VÚB“), prostredníctvom splnomocneného právneho zástupcu Allen & Overy Bratislava, s. r. o., Carlton Savoy Building, Mostová 2, 811 02 Bratislava – Mgr. Martina Magála, LLM., doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“).

V predmetnom oznámení sa uvádza, že na základe ZMLUVY O PREDAJI A KÚPE AKCIÍ SPOLOČNOSTI B.O.F., A.S. uzavretej dňa 20. júla 2007 medzi podnikateľmi Všeobecná úverová banka, a.s. a Prvá slovenská investičná skupina, a. s. (ďalej len „Zmluva“), vznikla koncentrácia podľa § 9 ods. 1 písm. b) zákona spočívajúca v získaní priamej výlučnej kontroly podnikateľa VÚB nad podnikom podnikateľa B.O.F., a.s., Miletičova 1, 821 08 Bratislava, IČO: 31 318 045 (ďalej len „B.O.F.“). 

Na základe tohto oznámenia sa dňa 24. 07. 2007 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie pod č. 0059/OK/2007, o čom úrad informoval oznamovateľa koncentrácie listom číslo 2836/PMÚ SR/2007 zo dňa 27. 07. 2007.

Po predložení podkladov a informácií podľa § 10 ods. 12 zákona v nadväznosti na vyhlášku Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie, listom číslo 2898/2007 zaevidovaného dňa 01. 08. 2007, začala podľa § 11 zákona dňa 02. 08. 2007 plynúť lehota na vydanie rozhodnutia v predmetnej veci.  

Správny poplatok podľa zákona č. 145/1995 Z. z. o správnych poplatkoch v znení neskorších predpisov vo výške 100 000 Sk bol uhradený dňa 25. 07. 2007.

Z podkladov a informácií, ktoré boli úradu predložené v predmetnom správnom konaní, vyplynuli nasledujúce skutočnosti:

1	Podnikatelia 

Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

VÚB je podľa výpisu z Obchodného registra Okresného súdu Bratislava I zo dňa 23. 07. 2007 akciovou spoločnosťou, bankou podľa zákona č. 483/2001 Z.z. o bankách v platnom znení (ďalej len „zákon o bankách“) a zároveň obchodnou spoločnosťou podľa zákona č. 513/1991 Zb. Obchodný zákonník v platnom znení, ktorej predmetom činnosti je najmä prijímanie vkladov, poskytovanie úverov, poskytovanie tuzemských a cezhraničných prevodov peňažných prostriedkov, finančný lízing, poskytovanie investičných služieb pre klientov, poskytovanie záruk, otváranie a potvrdzovanie akreditívov, vydávanie a správa platobných prostriedkov, vydávanie cenných papierov a poskytovanie súvisiacich služieb, finančné sprostredkovanie, prenájom bezpečnostných schránok, poskytovanie hypotekárnych obchodov, služby elektronického bankovníctva.
VÚB poskytuje svoje služby na území Slovenskej republiky prostredníctvom 189 pobočiek, 11 hypotekárnych centier a 32 firemných pobočiek.     

VÚB kontroluje viacerých podnikateľov pôsobiacich najmä v oblasti poskytovania finančných služieb - zoznam týchto podnikateľov bol úradu predložený v oznámení predmetnej koncentrácie a je predmetom obchodného tajomstva podnikateľa VÚB.  

Vzhľadom na to, že spoločnosť VÚB je právnickou osobou zapísanou v obchodnom registri, je podnikateľom podľa § 2 Obchodného zákonníka, a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.
 
V predmetnom správnom konaní je podnikateľ VÚB zastúpený Allen & Overy Bratislava, s.r.o., Carlton Savoy Building so sídlom Mostová 2, 811 02 Bratislava – Mgr. Martin Magál, LLM. Na základe písomného plnomocenstva zo dňa 11. 07. 2007 (ďalej len „splnomocnený právny zástupca“).

B.O.F. je podľa výpisu z Obchodného registra Okresného súdu Bratislava I zo dňa 23. 07. 2007 akciovou spoločnosťou, ktorej predmetom činnosti je najmä poskytovanie služieb operatívneho a finančného lízingu. Svoje služby B.O.F. v roku 2006 poskytovala prostredníctvom šiestich závodov a siedmich kancelárií.

B.O.F. vlastní akcie predstavujúce 100%-ný podiel na základnom imaní spoločnosti B.O.F. poisťovací maklér s.r.o.,  Miletičova 1, 821 08 Bratislava, IČO: 35 897 694 (ďalej len „B.O.F. PM“), ktorej predmetom činnosti je najmä sprostredkovanie poistenia a poskytovanie úverov nebankovým spôsobom bez potreby udelenia bankového povolenia.

Vzhľadom na to, že spoločnosť B.O.F. je právnickou osobou zapísanou v obchodnom registri, je podnikateľom podľa § 2 Obchodného zákonníka, a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

2	Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Z informácií získaných úradom v predmetnom správnom konaní vyplýva, že dňa 20. júla 2007 bola podpísaná Zmluva, na základe ktorej podnikateľ VÚB získava akcie predstavujúce 70 % - ný podiel na základnom imaní a hlasovacích právach podnikateľa B.O.F..   

Vychádzajúc z vyššie uvedeného, ako aj vzhľadom na znenie platných Stanov  B.O.F., a.s. platných od 13. 11. 2006 (ďalej len „Stanovy“), úrad zistil, že na základe Zmluvy podnikateľ VÚB získal možnosť vykonávať rozhodujúci vplyv na zloženie, hlasovanie alebo rozhodovanie orgánov podnikateľa B.O.F., a teda podnikateľ VÚB získal podľa § 9 ods. 4 písm. b) zákona priamu výlučnú kontrolu nad podnikom podnikateľa B.O.F..

Vzhľadom na uvedené úrad zistil, že na základe Zmluvy došlo k získaniu priamej výlučnej kontroly podnikateľa VÚB nad podnikom podnikateľa B.O.F., čím vznikla koncentrácia podľa § 9 ods. 1 písm. b) v nadväznosti na § 9 ods. 4 písm. b) zákona.  

3	Účastník správneho konania a účastníci koncentrácie

Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

Z vyššie uvedeného vyplýva, že účastníkom správneho konania v predmetnom prípade je podnikateľ VÚB.

Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

V prípade predmetnej koncentrácie sú účastníkmi koncentrácie podnikatelia VÚB a B.O.F..
4	Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Z oznámenia koncentrácie vyplýva, že spoločný celosvetový celkový obrat podnikateľov VÚB a B.O.F. ako účastníkov predmetnej koncentrácie za účtovné obdobie predchádzajúce vzniku koncentrácie je vyšší ako 1 200 000 000 Sk a celkový obrat dosiahnutý na území Slovenskej republiky každého z účastníkov koncentrácie za účtovné obdobie predchádzajúce vzniku koncentrácie je vyšší ako  360 000 000 Sk.

Vzhľadom na uvedené úrad zistil, že predmetná koncentrácia podlieha kontrole úradu podľa § 10 ods. 1 písm. a) zákona.

Nakoľko údaje o obratoch účastníkov koncentrácie boli označené v oznámení koncentrácie ako predmet obchodného tajomstva, úrad tieto údaje v rozhodnutí neuvádza. Konkrétne údaje o výške celkových obratov podnikateľov VÚB a B.O.F. sú obsahom spisového materiálu.

5	Relevantné trhy

Ako je už uvedené vyššie, podnikateľ VÚB a s ním prepojení podnikatelia pôsobia v oblasti poskytovania finančných služieb, pričom podstatnú časť obratu predmetnej skupiny podnikateľov tvoria príjmy z poskytovania služieb podnikateľa VÚB ako banky podľa zákona o bankách, a to najmä obyvateľstvu a podnikateľom. 

Podnikateľ B.O.F. a s ním prepojený podnikateľ B.O.F. PM poskytujú najmä finančný a operatívny lízing, sprostredkovanie poistenia a poskytovanie úverov nebankovým spôsobom bez potreby udelenia bankového povolenia.
 
Úrad zisťoval, či dochádza k prekrývaniu alebo vzájomnému dopĺňaniu podnikateľských činností účastníkov koncentrácie – podnikateľov VÚB a B.O.F. a s nimi prepojených podnikateľov. V tejto súvislosti sa zaoberal identifikáciou relevantných trhov, na ktorých pôsobia obaja účastníci koncentrácie a s nimi prepojení podnikatelia, pričom vychádzal zo znenia § 3 ods. 3 až ods. 6 zákona. 

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. 
Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. 
Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.
   
Finančné služby poskytované bankami možno rozčleniť z hľadiska charakteristík jednotlivých finančných služieb a typu odberateľa na maloobchodné bankovníctvo poskytované obyvateľstvu, korporátne bankovníctvo poskytované podnikateľom a na služby súvisiace s finančným trhom.
Každý z vyššie uvedených typov finančných služieb zahŕňa veľký počet jednotlivých finančných služieb, ktoré sú z hľadiska ich charakteristík, ceny a účelu použitia pre jednotlivé typy odberateľov nezastupiteľné, a teda v prípade nevyhnutnosti presnej identifikácie tovarových relevantných trhov by bolo z hľadiska dopytovej substitúcie nevyhnutné každý z vyššie uvedených typov finančných služieb segmentovať na jednotlivé tovarové relevantné trhy. 

Z hľadiska priestorovej špecifikácie tovarových relevantných trhov, ktorých podstatou sú služby poskytované bankami, je možné konštatovať, že široká sieť predajných miest jednotlivých finančných služieb spolu s ich poskytovaním prostredníctvom internetu naznačuje celoslovenskú dimenziu jednotlivých tovarových relevantných trhov a v prípade veľkých podnikateľov je možné uvažovať aj so širšou priestorovou dimenziou.     

K bližšej špecifikácii jednotlivých relevantných trhov finančných služieb poskytovaných bankami však nebolo nevyhnutné pristúpiť keďže tak, ako je uvedené v nasledujúcich častiach tohto rozhodnutia, predmetná koncentrácia nevytvára a ani neposilňuje dominantné postavenie na žiadnom z relevantných trhov, na ktorom pôsobia účastníci koncentrácie a s nimi prepojení podnikatelia.

Podnikateľ B.O.F. poskytuje najmä finančný a operatívny lízing. Pri poskytovaní finančného lízingu ide o dlhodobý prenájom predmetu finančného lízingu s právom kúpy prenajatej veci, pričom prenajímateľ prenáša na nájomcu väčšinu rizík spojených s užívaním prenajatej veci. Počas nájomného vzťahu nájomca prostredníctvom lízingových splátok uhrádza obstarávacie náklady predmetu lízingu, úrokové náklady, poskytované služby a ziskovú maržu prenajímateľa. Po skončení finančného lízingu má lízingový nájomca predkupné právo na odkup predmetu lízingu za dohodnutú zostatkovú cenu.

Pri poskytovaní operatívneho lízingu ide o krátkodobý prenájom, kedy po skončení doby platnosti lízingovej zmluvy sa predmet lízingu vracia späť prenajímateľovi bez predkupného práva nájomcu. Počas trvania lízingovej zmluvy zväčša nedochádza k plnej amortizácii predmetu lízingu. Prenajímateľ je zodpovedný za údržbu, servis a opravy predmetu operatívneho lízingu, hradí poistenie predmetu operatívneho lízingu. Súčasťou poskytovania operatívneho lízingu sú aj služby spojené s riešením poistných udalostí, asistenčná služba, zabezpečenie náhradného predmetu lízingu a podobne, pričom náklady spojené s týmito službami sú zahrnuté do nájomného. Nájomca zväčša využíva operatívny lízing pri takom predmete lízingu, ktorý neplánuje užívať počas celej doby jeho životnosti alebo ktorý podlieha rýchlemu morálnemu zastaraniu. Pri operatívnom lízingu nie je stanovené časové obmedzenie trvania lízingového vzťahu.   

Z hľadiska najmä charakteristík finančného lízingu a operatívneho lízingu, rozdielneho účelu ich použitia, tieto tovary sú z hľadiska posúdenia dopytovej substitúcie nezastupiteľné, a teda predstavujú samostatné tovarové relevantné trhy.

Vzhľadom na to, že finančný ako aj operatívny lízing poskytujú lízingové spoločnosti prostredníctvom svojej vlastnej pobočkovej siete ako aj prostredníctvom svojich zmluvných zástupcov s cieľom pokryť celé územie Slovenskej republiky, uvedené naznačuje, že priestorovou dimenziou poskytovania finančného ako aj poskytovania operatívneho lízingu je územie celej Slovenskej republiky. 

Podnikateľ VÚB v oblasti poskytovania finančného lízingu pôsobí od roku 2006 v zanedbateľnom rozsahu a jeho podiel v Slovenskej republike neprevyšoval 1 %, v oblasti poskytovania opratívneho lízingu podnikateľ VÚB nepôsobí. Podiel podnikateľa B.O.F. v Slovenskej republike za jednotlivé roky 2004 až 2006 v oblasti poskytovania finančného lízingu neprevyšoval 10 % a jeho podiel v oblasti poskytovania operatívneho lízingu za jednotlivé roky 2004 až 2006 bol klesajúci, pričom v roku 2006 neprevyšoval 5 %.

Vzhľadom na vyššie uvedené ako aj vzhľadom na to, že v oblasti poskytovania finančného lízingu existuje viacero konkurentov účastníkov koncentrácie, pričom konkurenti, ktorí dosiahli v roku 2006 vyššie trhové podiely ako B.O.F., mali trhové podiely jednotlivo do 20 %, do 17 % a do 12 %, ako aj v oblasti poskytovania operatívneho lízingu konkurenti, ktorí dosiahli v roku 2006 vyššie trhové podiely ako B.O.F., mali trhové podiely jednotlivo do 17 %, do 16 %, do 14 %, do 13 % a do 10 %, predmetná koncentrácia z hľadiska jej horizontálnych účinkov vzhľadom na spájanie sa podnikateľov pôsobiacich na identických relevantných trhoch v oblasti poskytovania lízingu, nevytvára a ani neposilňuje dominantné postavenie podnikateľa VÚB, ktorého dôsledkom sú významné prekážky efektívnej hospodárskej súťaže na relevantnom trhu.

Predmetnou koncentráciou taktiež dochádza k vertikálnemu prepojeniu podnikateľa poskytujúceho finančný a operatívny lízing s bankou, pričom úver od banky je jedným z cudzích zdrojov lízingovej spoločnosti. Vzájomný majetkový vzťah medzi lízingovou spoločnosťou a bankou je pre oblasť poskytovania lízingu typický, avšak existujú aj lízingové spoločnosti majetkovo prepojené na výrobcov predmetu lízingu (napríklad automobilov) alebo nezávislé lízingové spoločnosti, ktoré nie sú majetkovo prepojené ani na banku a ani na výrobcu predmetu lízingu.   

Vzhľadom na to, že podiel podnikateľa VÚB v oblasti poskytovania úverov v Slovenskej republike za jednotlivé roky 2004 až 2006 neprevyšoval 15 % a podiel podnikateľa B.O.F. v Slovenskej republike za jednotlivé roky 2004 až 2006 v oblasti poskytovania finančného lízingu neprevyšoval 10 % a v oblasti poskytovania operatívneho lízingu za jednotlivé roky 2004 až 2006 bol klesajúci a v roku 2006 neprevyšoval 5 %, pričom v oblasti poskytovania úverov ako aj v oblasti poskytovania finančného lízingu a v oblasti poskytovania operatívneho lízingu existujú viacerí konkurenti účastníkov posudzovanej koncentrácie, predmetná koncentrácia z hľadiska jej vertikálnych dopadov nevytvára a  ani neposilňuje dominantné postavenie podnikateľa VÚB, ktorého dôsledkom sú významné prekážky efektívnej hospodárskej súťaže na relevantnom trhu, nebolo potrebné zaoberať sa presnou definíciou príslušných relevantných trhov.   

6	Vplyv koncentrácie na podmienky hospodárskej súťaže

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. 
Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

Vzhľadom na vyššie uvedené skutočnosti úrad zistil, predmetná koncentrácia a to či už z hľadiska posúdenia účinkov koncentrácie z hľadiska jej horizontálnych dopadov posúdením skutočnosti, že sa jedná o podnikateľov pôsobiacich na identickom relevantnom trhu, tak aj z hľadiska jej vertikálnych dopadov posúdením skutočnosti, že pre lízingovú spoločnosť je úver od banky jedným z cudzích zdrojov financovania jej podnikateľských zámerov, predmetná koncentrácia nevytvára a ani neposilňuje dominantné postavenie podnikateľa VÚB, ktorého dôsledkom sú významné prekážky efektívnej hospodárskej súťaže na koncentráciou dotknutých relevantných trhoch.

7	Záver

Vzhľadom na vyššie uvedené úrad zistil, že koncentrácia podnikateľov VÚB a B.O.F. spočívajúca v získaní priamej výlučnej kontroly podnikateľa VÚB nad podnikom podnikateľa B.O.F. na základe Zmluvy nevytvára a ani neposilňuje dominantné postavenie podnikateľa VÚB, ktorého dôsledkom sú významné prekážky efektívnej hospodárskej súťaže na relevantnom trhu.     

Podľa § 33 zákona úrad listom číslo 3342/PMÚ SR/2007 zo dňa 10. 09. 2007 podal účastníkovi konania prostredníctvom splnomocneného právneho zástupcu informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

Účastník konania sa prostredníctvom splnomocneného právneho zástupcu k predmetnej výzve vyjadril listom zaevidovaným úradom pod číslom 3476/2007 dňa 24. 09. 2007, v ktorom uviedol, že súhlasí s podkladom pre vydanie rozhodnutia úradu v predmetnej veci, so spôsobom jeho zistenia a nenavrhuje vykonanie ďalších dôkazov. 

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Podľa § 12 ods. 8 zákona toto rozhodnutie sa vzťahuje aj na obmedzenia hospodárskej súťaže, ktoré s koncentráciou podnikateľov VÚB a B.O.F. na základe Zmluvy priamo súvisia a sú nevyhnutné na jej uskutočnenie.

P o u č e n i e :

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

Mgr. Martin Magál, LL.M.
advokát
Allen & Overy Bratislava, s. r. o.
Carlton Savoy Building 
 Mostová 2 
811 02 Bratislava